Document ID: 32004D0550

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Ιουλίου 2004
για τροποποίηση της απόφασης 2003/828/EK όσον αφορά τις μετακινήσεις ζώων εμβολιασμένων κατά του καταρροϊκού πυρετού του προβάτου από τις ζώνες προστασίας
[κοινοποιηθείσα υπό τον αριθμό Ε(2004) 1925]
(Κείμενο που παρουσιάζει ενδιαφέρον για τον ΕΟΧ)
(2004/550/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/EΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ),
Εκτιμώντας τα ακόλουθα:
(1)
Η απόφαση 2003/828/ΕΚ της Επιτροπής, της 25ης Νοεμβρίου 2003, για τις ζώνες προστασίας και εποπτείας σε σχέση με τον καταρροϊκό πυρετό του προβάτου (2), εκδόθηκε λόγω της επικρατούσας κατάστασης στις περιοχές της Κοινότητας που επλήγησαν από τον καταρροϊκό πυρετό του προβάτου. Η εν λόγω απόφαση οριοθετεί τις ζώνες προστασίας και εποπτείας (εφεξής: «απαγορευμένες ζώνες») οι οποίες αντιστοιχούν σε ειδικές επιδημιολογικές καταστάσεις και θεσπίζει τους όρους υπό τους οποίους μπορούν να προβλεφθούν εξαιρέσεις από την απαγόρευση εξόδου που θεσπίστηκε με την απόφαση 2000/75/ΕΚ (εφεξής: «απαγόρευση εξόδου») στις μετακινήσεις των ζώων μέσα στις εν λόγω ζώνες και από αυτές.
(2)
Το Διεθνές Γραφείο Επιζωοτιών (ΔΓΕ) διοργάνωσε, από τις 26 έως τις 29 Οκτωβρίου 2003, συμπόσιο για τον καταρροϊκό πυρετό του προβάτου. Ένα από τα συμπεράσματα του συμποσίου αυτού ήταν ότι τα ζώα είναι δυνατό να μετακινούνται από μολυσμένη ζώνη σε ζώνη ελεύθερη από τον καταρροϊκό πυρετό χωρίς κίνδυνο εξάπλωσης του ιού, εάν έχουν εμβολιασθεί τουλάχιστον ένα μήνα πριν από την ημερομηνία μετακίνησης, υπό την προϋπόθεση ότι το εμβόλιο που χρησιμοποιείται καλύπτει όλους τους οροτύπους που είναι παρόντες στην περιοχή προέλευσης.
(3)
Ενόψει του συμπεράσματος αυτού, οι όροι μετακίνησης των εμβολιασμένων ζώων που θεσπίστηκαν με την απόφαση 2003/828/ΕΚ, τροποποιήθηκαν με την απόφαση 2004/34/EΚ, με βάση την κατάσταση που επικρατούσε το τελευταίο τρίμηνο του 2003, ώστε οι μετακινήσεις αυτές να επιτρέπονται χωρίς να απαιτείται να έχει σταματήσει η κυκλοφορία του ιού στην περιοχή προέλευσης ή η δραστηριότητα του φορέα στην περιοχή προορισμού. Ωστόσο, για λόγους προφύλαξης, η απόφαση 2003/828/EΚ, όπως τροποποιήθηκε από την απόφαση 2004/34/EΚ, προέβλεπε τη δυνατότητα αυτή μόνο για εσωτερικές μετακινήσεις από περιοχές όπου ο εμβολιασμός έχει ολοκληρωθεί σύμφωνα με το πρόγραμμα το οποίο έχει εγκρίνει η αρμόδια αρχή του οικείου κράτους μέλους.
(4)
Μετά την τρίτη εκστρατεία εμβολιασμού που διεξήχθη το χειμώνα 2003/04 και τη γενική μείωση της κυκλοφορίας του ιού σε όλες τις εν λόγω απαγορευμένες ζώνες, είναι πλέον δυνατόν να εξεταστούν γενικοί όροι εθνικών μετακινήσεων των εμβολιασμένων ζώων από οποιαδήποτε απαγορευμένη ζώνη χωρίς να λαμβάνεται υπόψη η υπολειπόμενη κυκλοφορία του ιού στην περιοχή προέλευσης. Ωστόσο, για λόγους προφύλαξης, τα ζώα πρέπει να προέρχονται από αγέλες εμβολιασμένες σύμφωνα με το πρόγραμμα που έχει εγκρίνει η αρμόδια αρχή του οικείου κράτους μέλους, ενώ το πρόγραμμα εποπτείας του φορέα σε μια ανάλογη, από επιδημιολογική άποψη, περιοχή προορισμού πρέπει να έχει αποδείξει την απουσία δραστηριότητας ενηλίκων του είδους Culicoïdes imicola.
(5)
Το άρθρο 3, παράγραφος 1 της απόφασης 2003/828/EΚ προβλέπει εξαιρέσεις από την απαγόρευση εξόδου για τις εσωτερικές μετακινήσεις ζώων, του σπέρματος, των ωαρίων και των εμβρύων τους και εφαρμόζεται σε ορισμένες απαγορευμένες ζώνες στη Γαλλία και την Ιταλία. Είναι σκόπιμο να διορθωθεί το λάθος ως προς την εκ παραδρομής παράλειψη της Ισπανίας από τη ρύθμιση του άρθρου 3 παράγραφος 1 της απόφασης.
(6)
Η απόφαση 2003/828/ΕΚ θα πρέπει, ως εκ τούτου, να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/828/ΕΚ τροποποιείται ως εξής:
1)
Το άρθρο 3 παράγραφοι 1 και 2, αντικαθίσταται από το ακόλουθο κείμενο:
«1. Οι εσωτερικές αποστολές ζώων, σπέρματος, ωαρίων και εμβρύων τους από απαγορευμένη ζώνη, όπως ορίζεται στο παράρτημα Ι, εξαιρούνται από την απαγόρευση εξόδου μόνον εάν τα ζώα, το σπέρμα, τα ωάρια και τα έμβρυά τους πληρούν τους όρους που ορίζονται στο παράρτημα ΙΙ ή, στην περίπτωση της Γαλλίας, της Ιταλίας και της Ισπανίας, πληρούν τους όρους της παραγράφου 2 ή, στην περίπτωση της Ελλάδας, πληρούν τους όρους της παραγράφου 3.
2. Στη Γαλλία, την Ιταλία και την Ισπανία, οι εσωτερικές αποστολές που προβλέπονται στην παράγραφο 1 εξαιρούνται επίσης από την απαγόρευση εξόδου από την αρμόδια αρχή εάν:
α)
τα ζώα προέρχονται από αγέλη εμβολιασμένη σύμφωνα με το πρόγραμμα που έχει εγκρίνει η αρμόδια αρχή·
β)
τα ζώα έχουν εμβολιαστεί περισσότερο από 30 ημέρες και λιγότερο από ένα έτος πριν από την ημερομηνία αποστολής, κατά του οροτύπου (των οροτύπων) που είναι παρών (παρόντες) ή πιθανώς παρών (παρόντες) σε μια ανάλογη, από επιδημιολογική άποψη, περιοχή προέλευσης·
γ)
από το πρόγραμμα εποπτείας του φορέα σε μια ανάλογη από επιδημιολογική άποψη περιοχή προορισμού, έχει αποδειχθεί η απουσία δραστηριότητας ενήλικων Culicoïdes imicola.»
2)
Το παράρτημα I αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από τις 5 Αυγούστου 2004.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Ιουλίου 2004.

Labels: 0
8
6